b'\n_START_ARTICLE_\nHarald Brede\n_START_PARAGRAPH_\nBetjent Harald Brede er en fiktiv person fra serien om Oslodetektiven Knut Gribb. Sammen med overkonstabel Finn Jerven er han Gribbs faste medarbeider, og opptrer ved detektivens side i brorparten av fortellingene. Brede er noen \xc3\xa5r eldre enn Gribb, og i de tidlige historiene var han noe av en kvinnebed\xc3\xa5rer, men ettersom serien og personene utviklet seg tok Brede etter hvert rollen som matglad, lett overvektig familiefar, mens rollen som kvinnebed\xc3\xa5rer ble overtatt av Jerven._NEWLINE_Brede er f\xc3\xb8dt og oppvokst p\xc3\xa5 Toten, og i nyere h\xc3\xb8respill fremstilles han med Hedmarksdialekt._NEWLINE_Brede beskrives slik av tidligere Gribb-produsent og Radioteater-sjef Nils Nordberg:_NEWLINE_I h\xc3\xb8respillene og de nyere Gribb-b\xc3\xb8kene er Brede f\xc3\xb8dt 1890, p\xc3\xa5 Toten. Hans eldre bror arvet g\xc3\xa5rden, og Harald tok underoffisersskolen og s\xc3\xb8kte seg deretter til politiet \xe2\x80\x93 slik mange bondegutter gjorde p\xc3\xa5 hans tid._NEWLINE_Han er den eneste av de tre som er gift, kona heter Marie og er f\xc3\xb8dt Evenrud, og \xc3\xa5 den tid vi m\xc3\xb8ter ham, bor ekteparet Brede i en trev\xc3\xa6relses leilighet i Mykleg\xc3\xa5rdsgate, like ved Harald H\xc3\xa5rdr\xc3\xa5des plass, og har tre mer eller mindre voksne barn, s\xc3\xb8nnen Lille-Harald og d\xc3\xb8trene Tordis og Randi. _NEWLINE_Brede har lyse kr\xc3\xb8ller og bl\xc3\xa5, blide \xc3\xb8yne, og m\xc3\xa5ler 190 cm p\xc3\xa5 str\xc3\xb8mpelesten. Han er en habil tungvekstbokser og vant i sine yngre \xc3\xa5r fire NM i brytning. Han er bomsterk og kan b\xc3\xb8ye jernstenger med nevene, men er ellers en godmodig og hjemmekj\xc3\xa6r mann som r\xc3\xb8yker snadde med Tiedemanns Bl\xc3\xa5 Mix.'